text: Christianssæde
  
  publiceret: 2013-02-09 12:31:47+01:00
  Christianssæde, Kristianssæde, hovedgård (184 ha, 1995) 12 km sydvest for Maribo og skovdistrikt (1029 ha skov, 1995) på Lolland. Kendt fra 1300-t. som Tostorpe (Tostrup) fik det sit nuværende navn i 1740. Hovedbygningen i nederlandsk barok blev opført 1690 for baron Jens Juel, måske af Ewert Janssen, og blev omkring 1740 forsynet med mansard. Christianssæde var 1728-1934 i familien Reventlows eje, 1729-1924 som grevskab med bl.a. Pederstrup og Ålstrup. Statsmanden C.D. Reventlow, ejer fra 1775, lod Christianssæde blive det første gods på Lolland, hvor hoveriet blev afskaffet. 
  I 1934 udskiltes avlsgården, og i 1952 indrettedes børnehjem i hovedbygningen, der efter en brand i 1979 er genopført og nyindrettet.